Növekedés a kegyelemben iII.
Istenfélelem – Istent félem-e?
A Biblia az emberiséget két nagy csoportra osztja: bölcsekre és bolondokra. A két csoport között a különbség végzetes: a bölcsek Isten áldását, a bolondok Isten ítéletét fogják kapni az örökkévalóságban. Szó szerint életbevágó tehát, hogy a bölcsekhez tartozzunk! De ki a bölcs? A Szentírás egyik ismert helye így ad választ erre a kérdésre: „A bölcsesség kezdete az Úr félelme.” (Zsolt 111,10) Vagyis istenfélőknek kell lennünk, ha nem akarunk elveszni. 
Ez azt is jelenti, hogy az istenfélelem krisztusi tulajdonság. Az elmúlt két alkalommal megvizsgáltuk, hogy mit jelent a Krisztus növekedéséről szóló ige: „40A kisgyermek pedig növekedett és erősödött lélekben, teljesedve bölcsességgel, és Isten kegyelme volt rajta.” (Lk 2,40) Ha figyeltünk, akkor láthatjuk ebből az igéből, hogy Krisztus bölcsességben is növekedett. Ha pedig a bölcsesség kezdete az istenfélelem, akkor minden bizonnyal Krisztus istenfélő volt, sőt növekedett is benne.
Következtetésünket támasztja alá a Zsidó levél is, ahol ezt olvassuk: „7Aki az ő testének napjaiban könyörgésekkel és esedezésekkel, hangos kiáltás és könnyhullatás közben járult ahhoz, aki képes megszabadítani őt a halálból, és meghallgattatott istenfélelméért.” (Zsid 5,7) A mi Urunk tehát istenfélő volt, tehát ha követni akarjuk Őt, és mi is Hozzá hasonlóan növekedni akarunk a kegyelemben, akkor mindenek előtt az istenfélelem terén kell előrehaladást tennünk.
1. Félelem és szeretet
Mi tehát az istenfélelem. A könyvünk a következő gyönyörű meghatározást adja:

„Egy olyan hatalmas szeretet Isten iránt, amely miatt szégyellnénk bármi olyat tenni, ami nemtetszést vált ki Benne, vagy megszomorítja, és akkor vagyunk boldogok, ha azt tesszük, ami örömet okoz neki.” (Ferguson: Növekedés a kegyelemben, 34. old.)
Ez egy nagyon mély és nagyon igaz definíció. Azonban mégis szokatlan első hallásra. Nem tudom, figyeltünk-e? Mi az istenfélelem? „Egy olyan hatalmas szeretet…” Valami itt furcsa. A (isten)félelem szeretet? Ez a két dolog elég távolinak tűnik egymástól. Hogy lehet a kettőt összehozni?

Zavarunkat tovább fokozhatja János apostol mondata:

„A szeretetben nincs félelem, sőt a teljes szeretet kiűzi a félelmet, mert a félelem gyötrelemmel jár, aki pedig fél, nem lett teljessé a szeretetben.” (1Jn 4,18)

Mindezek után talán végképp nem értjük a dolgot. A Szentírás maga helyezi ellentétbe egymással a szeretetet és a félelmet. Hogyan lehet akkor az istenfélelmet az Isten iránti szeretettel egyenlővé tenni? És hogy teljessé tegyük a zavarunkat, hadd olvassak fel egy másik, ide kapcsolódó verset a Szentírásból:

„Most pedig, ó, Izráel, mit kíván az ÚR, a te Istened tőled? Csak azt, hogy féljed az URat, a te Istenedet, hogy mindenben az ő útjain járj, és szeresd Őt, és tiszteld az URat, a te Istenedet teljes szívedből és teljes lelkedből.” (5Móz 10,12)
Most már talán tényleg feladunk minden reményt a válaszra. De ne tegyük! Mint láttuk az istenfélelem témája annyira fontos a kegyelemben való növekedésünk szempontjából, hogy minden bizonnyal megér egy kis kutakodást. Vagyis a mai alkalmon egy oknyomozó riportra szeretnélek invitálni titeket e téma kapcsán.
Ahhoz, hogy a megoldást megtaláljuk, két fontos alapelvet észben kell tartanunk. Az egyik, hogy a teljes Szentírás Isten ihletett, tévedhetetlen szava (2Tim 3,16; 1Pt 1,21), tehát nincs benne hiba. Az 5Móz 10,12 ugyanúgy igaz, ahogy az 1Jn 4,18. De az is biztos, hogy a két igevers nem vonatkozhat ugyanarra a dologra, hiszen akkor ellentmondanának egymásnak, vagyis legalább az egyik hamisnak bizonyulna. A másik alapelv pedig az, hogy ha látszólagos ellentmondásra bukkanunk, akkor mindig jól meg kell vizsgálnunk az adott igeverset és környezetét, hogy megtaláljuk a pontos mondanivalót, ami már nem fog ellentmondani egymásnak.
Nézzük meg újra az igeverseket. Az 5Móz 10,12 teljesen egyértelmű és világos: az Isten iránti szeretetről és félelemről szól, ami kedves és kívánatos Isten előtt. Az 1Jn 4,18 azonban nem mondja, hogy az istenfélelemről beszélne, sőt ennek ellenkezője igaz: e félelemben gyötrelem van, sőt megakadályozza azt, hogy valaki teljessé legyen a félelemben. Az istenfélelem pedig az 5Móz 10,12 szerint kéz a kézben jár az Isten iránti szeretettel. János tehát bűnös félelemről ír.

Menjünk egy lépéssel tovább. De miért köti össze az ige e kettőt? Mi a kapcsolat a félelem és szeretet között? Kezdjük a félelemmel! Mitől félünk, amikor félünk? Miért félünk egy goromba szomszédtól, betegségtől vagy a munkahelyünk elvesztésétől? A félelmeinkben van egy közös elem. Azért félünk emberektől vagy eseményektől, mert árthatnak nekünk. Bánthatnak minket, elvehetnek valamit – valamit, ami fontos nekünk, valamit, amit szeretünk. Látjuk a kapcsolatot? A félelem a szeretetből fakad. Ha valamihez ragaszkodunk, akkor azért félünk, mert elveszíthetjük azt. Leginkább saját magunkat szeretjük, így a félelmeink is általában magunkhoz kapcsolódnak: félünk elveszíteni a kényelmünket, ha megszűnik a munkánk, félünk, hogy egyedül maradunk, félünk, hogy kigúnyolnak vagy megvetnek stb. Ez az önmagunk szeretetéből kiinduló félelem a bűnös félelem, amiről János is ír. Meg kell értenünk, hogy e bűnös félelem irányulhat emberek felé (a folyton gúnyolódó „nagyfiú” az iskolában), események felé (lezuhan a gépem) vagy Isten felé (pokolra kerülök). Mivel mindig van mit elvesztenünk, ezért ettől a félelemtől nem igazán tudunk szabadulni. Be vagyunk zárva önmagunkba. Isten felé se tudunk helyesen viszonyulni, mert Őt is csak egy szívtelen zsarnoknak, vagy jobb esetben egy félelmetes bírónak látjuk, aki bármikor elveheti azt, ami olyan kedves a szívünknek. Jól mondja tehát János apostol: „a félelem gyötrelemmel jár, aki pedig fél, nem lett teljessé a szeretetben.” Be vagyunk zárva önszeretetünk és félelmeink csapdájába. Ahogy Babits megfogalmazta:

Bűvös körömből nincsen mód kitörnöm,
csak nyílam szökhet rajta át: a vágy - 
de jól tudom, vágyam sejtése csalfa.

Én maradok: magam számára börtön,
mert én vagyok az alany és a tárgy,
jaj én vagyok az ómega s az alfa.

(A lírikus epilógja, 1903)
Mi lehet képes megtörni ezt az ördögi kört? Figyeljünk Jánosra! „A szeretetben nincs félelem, sőt a teljes szeretet kiűzi a félelmet.” A szeretet! De milyen szeretetre gondol az apostol? „Nem abban van a szeretet, hogy mi szerettük Istent, hanem hogy ő szeretett minket…” (1Jn 4,10) Vagyis a megoldás rajtunk kívülről érkezik! Önmagunk börtönéből nem tudunk kitörni, megoldás csak Isten teljes szeretete lehet. De mi ez a szeretet?

„9Abban nyilvánult meg Isten irántunk való szeretete, hogy az ő egyszülött Fiát küldte el Isten a világra, hogy éljünk általa. 10Nem abban van a szeretet, hogy mi szerettük Istent, hanem hogy ő szeretett minket, és elküldte az ő Fiát engesztelő áldozatul a mi bűneinkért.” (1Jn 4,9-10)

János e versekben három dologban fogja meg Isten szeretetét. Először is Isten szeretete megnyilvánult abban, hogy az Ő egyszülött Fiát adta értünk. Isten szeretetének a valódiságát és nagyságát láthatjuk az ajándékban. Isten szeretete nem egy virág vagy egy új ház volt – Ő az egyszülött, egyetlen, szeretett Fiát adta vérző áldozatul értünk! Isten szeretete abban van, hogy nem rajtad, az ellenségén veri le a bűn büntetését, hanem saját Fiát állítja oda bűnbaknak, és Őt veri mindaddig, amíg meg nem fizetett a bűnünkért. 
Másodszor Isten szeretete látszik abban, hogy Ő mindezt azért tette, hogy „éljünk általa.” Isten nemcsak a legdrágábbat adta értünk, hanem mindezzel a legnagyobb ajándékot vásárolta meg számunkra: az életet. Nos, legyen világos, hogy a bibliai értelemben az élet nem csupán a „nem halott” állapotot jelenti. Isten nem csupán a kárhozattól mentett meg minket, hanem Krisztus áldozatán keresztül egyúttal jogot kaptunk az örök életre, azaz a bővölködő, kibeszélhetetlenül örömteli, tökéletes testben és lélekben ránk váró üdvösségre. Ennek „előlege” az Istennel való kapcsolat, amit már itt a földön élvezhetünk. Néha lehet, hogy az üdvösség egyetlen előnyét abban látjuk, hogy a pokoltól megszabadultunk, de Isten ajándéka ennél sokkal több: nem semleges végtelenségben eltöltött idő, hanem öröm, vigadozás, ujjongás a mennyben! Isten ennyire szeretett minket.
Harmadszor pedig Isten ajándékát látjuk abban, hogy Ő Krisztust „engesztelő áldozatul” küldte el. Vagyis Krisztus kiengesztelte az Atyát bűneink miatt. Krisztus élete és halála miatt most már nincs soha semmi, ami közénk és Isten közé állhatna. Minden akadály, ami közöttünk és Isten között volt elhárul. A mennyei Atyánk örökre szerető Isten marad. Nem szűnik meg gondot viselni rólunk. Nem felejti el meghallgatni imánkat. Mindig javunkra fogja fordítani életünk eseményeit. Ki van engesztelve, és szeretetétől semmi és senki nem választhat el. Vagyis Isten ajándéka egy örök ajándék.
Talán most már megértjük, hogy Isten szeretete miért képes kiűzni a félelmet, és megszabadítani a félelem fogságából (Zsid 2,15). De hadd hívjak segítségül még egy igét:
„Az őt félőkben gyönyörködik az ÚR, akik kegyelmében reménykednek.” (Zsolt 147,11)
Ez az ige a félelmet most nem a szeretettel, hanem egy másik hasonlóan pozitív tettel, a reménységgel kapcsolja össze. Isten szeretete, Isten kegyelme reményt ad. Ha azért féltünk, mert elveszthetjük azt, amit szeretünk, akkor Isten szeretete biztosít minket, hogy a legfontosabb dolgot, az Istennel való örök kapcsolatot sose veszíthetjük el. Éppen Isten kegyelmének, az evangéliumnak megértése – hogy semmit nem érdemlő bűnösök vagyunk, akik Krisztus önfeláldozó szeretete miatt mindent megkapunk – elveszi a bűnös, önző félelmünket, és nyugalmat, biztonságot, békességet ad nekünk. Ez szeretet és félelmet gerjeszt a szívünkben Isten iránt. Ám a megkegyelmezett hívő számára a félelem, az istenfélelem többé már nem gyötrelemmel, aggodalommal, bizonytalansággal teli érzés, hanem ebből a félelemből hiányzik az aggódás és szenvedés. Akkor miért nevezzük mégis félelemnek? Hát azért, mert az Isten nagysága iránti tisztelet ott van még benne. Egy szerző a következő módon próbálja ezt megértetni
: képzeljük el, hogy éppen egy magas, hófödte hegycsúcsot készülsz megmászni. Felküzdöd magad a jeges ösvényen, és már ott állsz a hegycsúcson, fenn a magasban, amikor észreveszed, hogy egy szörnyű vihar fog mindjárt kitörni. Rettegés vesz erőt rajtad, hiszen ha itt a magasban ér el, akkor biztos véged van. Ám hirtelen észreveszel egy kis barlangot. Belépsz, és hálával veszed észre, hogy tökéletes védelmet fog nyújtani a viharban. Majd jön a vihar. Egyfelől már biztonságban vagy, hisz nem érhet el téged. A kényelmes barlangból szemléled a jégesőt és égzengést, de semmi bajod nem lesz. Nem rettegsz, de ugyanakkor mégis van benned egy tiszteletteljes félelem a vihar ereje, sőt szépsége iránt. Nem érzed teljesen komfortosnak magad, nem olyan, mintha otthon a fürdőkádban ülnél, és könyvet olvasnál. A mérhetetlen erő megérint téged. De a rettegés már oda.

 Ilyen a keresztyén ember állapota Krisztusban. Tudja, hogy az ítélet napját Ő Krisztusban nyugodtan várhatja. Ám Isten, a mindenható Úr jelenlétében mégis megrendül, és imádatra indul. Féli Istent, de ez a félelem már nem bűnös, önmagát féltő érzés, hanem bizalommal, szeretettel és tisztelettel van tele. Inkább attól fél, hogy Istent megszomorítja, de már nem attól, hogy kárhozatra jut.
2. Az istenfélelem következményei
Miért fontos az istenfélelem? Azért, mert szükséges a lelkünk épülése érdekében. A Bibliát tanulmányozva azt látjuk, hogy az istenfélelemnek következményei vannak a hívő ember életében.

1. Az Úr félelme általában minden más félelmet kiűz. „És ne féljetek azoktól, akik a testet megölik, de a lelket nem tudják megölni, hanem inkább attól féljetek, aki mind a lelket, mind a testet elveszítheti a gyehennában.” (Mt 10,28) Jézus inkább vállalta a kínzást és kereszthalált, minthogy megszomorítsa az Atya szívét.
2. Isten félelme megőriz minket attól, hogy megmaradjunk a bűnben. „Ne féljetek; mert azért jött az Isten, hogy titeket megkísértsen, és hogy az Ő félelme legyen előttetek, hogy ne vétkezzetek.” (2Móz 20,20) Ha féljük Istent és fontos a Vele való kapcsolat, akkor nem maradhatunk meg tartósan a bűnben, amely elválaszt Isten közelségétől.
3. A gyermeki istenfélelem tartást kölcsönöz a keresztyén jellemnek. „Mivelhogy ilyen ígéreteink vannak, szeretteim, tisztítsuk meg magunkat minden testi és lelki tisztátalanságtól, és Isten félelmében vigyük véghez megszenteltetésünket.” (2Kor 7,1) Isten félelme képessé tesz nemet mondani. József ellenszegült Potifár felesége csábításának, még akkor is, amikor ez titokban, sőt erőszakkal történt. 
4. Az istenfélelem irgalmasságra indít. „A tiszta és szeplő nélküli istenfélelem Isten és az Atya előtt ez: meglátogatni az árvákat és özvegyeket nyomorúságukban és szeplőtelenül megőrizni magunkat e világtól.” (Jak 1,27) Ha szeretem Istent, szeretni fogom az elesetteket, nyomorultakat, mindazokat, akikre Istennek gondja van. Ekkor nem embereknek akarok szolgálni, és az Ő szemükben nagy lenni, hanem arra törekszem, hogy a mennyei Atyám tetszésére legyek.
5. Az istenfélelem engedelmességet eredményez az életünkben. „Taníts meg engem utadra, URam, hogy igazságodban járhassak, és teljes szívvel féljem nevedet!” (Zsolt 86,11) Nemcsak a rossz cselekvését akarjuk elkerülni, hanem arra törekszünk, hogy azt tegyük, ami jó és Istennek tetsző.
6. Az istenfélelem növeli az evangelizáció hatékonyságát. „Az egyháznak tehát egész Júdeában, Galileában és Samáriában békessége volt; az Úr félelmében épültek és jártak, és a Szentlélek vigasztalása által számban gyarapodtak.” (ApCsel 9,31 – vö. még 2Kor 5,11.14.20) Nem módszerek, nem puszta szavak tehetnek buzgó bizonyságtevőkké, hanem az Istent félő szív. Az a bizonyosság, hogy Isten ítélete biztos (2Kor 5,11), ám Istennél van kegyelem (Zsolt 130,4) is. 

Kedves budapesti gyülekezet, mi a helyzet velünk? Ismerjük-e az Úrnak félelmét? És ha igen, megnyerünk-e embereket (2Kor 5,11)? Ámen.
� John Piper: The Pleasures of God, 198-199. old.

